Un grup de 11 cetățeni români și membri de familie ai acestora au fost evacuați din Fâșia Gaza și au ajuns în Egipt, prin punctul de frontieră Rafah, a anunțat luni seara, 18 martie, Ministerul Afacerilor Externe (MAE).
Cei 11 români au fost preluați de către echipa consulară mobilă a Ambasadei României în Egipt care i-a însoţit până la Cairo, de unde vor fi îmbarcaţi spre România, se arată în comunicatul MAE.
Evacuarea a fost posibilă "în urma eforturilor Celulei de Criză Interinstituționale, prin intermediul Ambasadei României la Cairo și al Oficiului de Reprezentare al României la Ramallah", precizează MAE.
Până acum, 313 cetăţeni români şi membri de familie ai acestora au fost evacuaţi din Fâşia Gaza, în urma războiului între Hamas și Israel, început pe 7 octombrie 2023.
"MAE menţine contactul cu autorităţile israeliene şi egiptene în vederea facilitării evacuării şi a altor cetăţeni români şi membri de familie în cazul în care vor mai fi alte solicitări, în funcţie de evoluţiile din teren şi de acordul părţilor implicate", a mai transmis MAE luni seara.